**הרבנית ד"ר חנה השקס** (נולדה כ' באדר ב' תשכ"ה, 24 במרץ 1965 בניו-יורק) היא אחת הנשים המעטות בעולם המכהנת בפועל כתפקיד של רב בזרם האורתודוקסי. השקס היא בעלת תואר מורת הוראה ומנהיגה רוחנית מהמכון למנהיגות הלכתית במדרשת לינדנבאום (אור תורה סטון), ומשמשת כראשת תוכנית ההלכה הבינלאומית לנשים של מדרשת לינדנבאום ע"ש סוזי ברדפילד (IHSP). היא נבחנה באופן לא רשמי ועברה את מבחני "יורה יורה" אשר עבור גבר היו מספיקים להסמכה כרב, וכן הוסמכה כדוקטור לפילוסופיה בתחום הפילוסופיה הכללית מטעם האוניברסיטה העברית בנושא הפרגמטיזם האמריקאי בשנת 2005.

ספרה "Rabbinic Discourse as a System of Knowledge: The Study of Torah is Equal to Them All" דן בתלמוד התורה ובדרכי פסיקת ההלכה הרבנית תוך כדי שימוש בעקרונות הפילוסופיה הפרגמטיסטית בת ימינו. חנה השקס היא בתו של פרופסור דוד גרוסמן, מתגוררת בירושלים עם בעלה, פרופסור פנחס השקס, ולזוג ארבעה ילדים.

השכלה והוראה
------------

תואר דוקטור לפילוסופיה הוענק להשקס בשנת 2005 מהאוניברסיטה העברית על מחקרה The Role of the Philosopher and Philosophy in American Pragmatism.

היא בעלת MA מהאוניברסיטה העברית בפילוסופיה וספרות, ותעודת הוראה ממכון כרם. היא השתלמה בייעוץ פילוסופי אצל הד"ר שולמית שוסטר.
בין השנים 1994–1997 וכן 2004–2009 שימשה כמרצה לפילוסופיה, למדעי היהדות, וללימודי מגדר במכללות ואוניברסיטאות בארצות הברית.
בין השנים 1989–1994 וכן 1997–2002 שימשה כמורה לספרות, תנ"ך, ופילוסופיה בתיכון ליד האוניברסיטה בירושלים ובתיכון אנה פרנק בקיבוץ סאסא בגליל.
בין השנים 2009–2010 וכן 2011–2012 שימשה כחוקרת עם מלגת מחקר במרכז שלם
.
בין השנים 2021-2016 שימשה כעמיתת הכולל דעה ע"ש סוזי ברדפילד במדרשת לינדנבאום.

השקס חברה פעילה בארגון הרבניות והרבנים 'בית הלל', כותבת ומפרסמת מאמרים בנושאי הגות יהודית, חוקרת ומפרסמת מאמרים בנושא הפילוסופיה הפוסטמודרנית, הדת, ומחשבת חז"ל, ובנושא הפמיניזם הדתי והיהודי.

ד"ר חנה השקס לימדה בחוג למגדר באוניברסיטת בר-אילן וניהלה את "הסלון הפילוסופי" לייעוץ פילוסופי.

פרסומים
-------

* Hannah E. Hashkes. Rabbinic Discourse as a System of Knowledge, "The Study of Torah is Equal to them All." Leiden: Brill, 2015.

בספר זה חנה השקס מציגה את תהליך הפסיקה הרבני כתגובה רציונלית למפגש בין המסורת היהודית הרבנית לבין המציאות. היא משלבת תובנות מהפילוסופיה המודרנית של קווין ודוידסון עם הסמיוטיקה של פירס כדי לפרש "ידע" כהיגיון שיטתי המתקיים בתוך קהילה חוקרת. קריאתה ביצירותיהם של עמנואל לוינס וז'אן-לוק מריון מאפשרת לה ליצור גשר פילוסופי בין שיח האל לשיח התבונה. סינתזה זו של פרגמטיזם, הרמנויטיקה ותיאולוגיה מספקת להשקס כלי מתוחכם להבין באמצעותו את היהדות הרבנית, והופך ספר זה לייחודי ופורץ דרך בפילוסופיה היהודית העכשווית ובחקר המחשבה הרבנית.

מדבריה
------

### על מעמדה כ"רבנית"

> 
> לא נבהלתי מהכינוי שניתן לי. מזה ארבע וחצי שנים אני לומדת הלכה בתוכנית של "אור תורה סטון" ברמה של "יורה יורה". עד פרוץ הקורונה הספקתי להיבחן בדיני שבת, אבלות, נידה, ותפילות וברכות, והתחלתי ללמוד דיני חופה וקידושין. כחלק מן הלימודים השתלמתי בסוגיות מנהיגות קהילה ומענה לצרכים רוחניים של חבריה. כוניתי "רבנית" כבר כחלק מחברותי בארגון רבני בית הלל, ובמסגרת הארגון גם השתתפתי בהשתלמות שנועדה לרבני קהילות.
> 
> 
> לגביי, כמו לגבי חברים אחרים הפכו אילוצי השעה וחוסר הניסיון שלנו למקום של צמיחה. במהלך הזמן עלו שאלות הלכתיות, ונוצרו אי הסכמות בשאלות מסוימות. בזכות הרקע שתיארתי לא נשארתי מאחורי הקלעים, כפי שצפוי מנשים במצבים מעין אלה. להפך, חקרתי לעומק את השאלות ההלכתיות, והצעתי את עזרתי ביישור ההדורים.
> 
> 
> 
> — לפתוח את התריס: כך הפכתי לרבנית של השכונה
> 

### על שוויון בין נשים לגברים

> 
> ומילה אחת על שוויון. לא בכל זמן בחיים שוויון גמור בין נשים לגברים הוא הערך המרכזי היחיד. ישנם צרכים וערכים סותרים במהלך שנות החיים, ביניהם בניית בית בישראל, חינוך, שלום בית, פרנסה, שייכות קהילתית, והגשמה עצמית. ישנן שנים שבהם בני זוג מוכרחים לחלק ביניהם את התפקידים בתוך הבית ומחוצה לו, והשוויון הוא רק אחד ממרכיבי ההכרעה.
> 
> 
> הדבר נכון גם בחיים הציבוריים. ישנם הקשרים שבהם ההפרדה וחלוקת התפקידים בין נשים וגברים היא חלק מסבך של ערכים ויעדים שאי אפשר להתעלם מהם. אבל מגיעים גם ימים אחרים. החיים לא עומדים מלכת ומגיעים רגעים שבהם קווי ההפרדה מוסטים, ומתחים קודמים מתמוססים. כאשר בחייה של אישה מגיע רגע כזה, וכאשר עומדים לה הידע והכישורים שהציבור זקוק להם, הדרך צריכה להיות פתוחה בפניה. אין ערך דתי שבשמו עליה להמשיך ולעמוד מאחורי התריס הסגור.
> 
> 
> 
> — לפתוח את התריס: כך הפכתי לרבנית של השכונה
> 

> 
> יש בי רצון חזק מאוד שתוענק סמכות לכל אלה שהמסורת השתיקה והדירה מהשיח הפרשני של התורה. לנשים, למשל. יש לי נטייה לצפות שתהיה דמוקרטיזציה של הסמכות בקהילה הפרשנית היהודית. אך הציווי המוחלט שגובר על כל אלה, והוא המדריך אותי, הוא לא לחבֵּל בשלמות התורה, לא למוסס את הזהות הקהילתית, לא לפורר את הברית ההיסטורית של עם ישראל והקדוש ברוך הוא.
> 
> 
> מסיבה זו, לדוגמה, למרות שאני מזדהה לגמרי עם המאמץ להביא לשוויון מגדרי בעבודת ה', ולמרות שאין לי ספק שההלכה יכולה להכיל שוויוניות זו, ושהשעה כשרה לכך, אינני צופה בשלווה על ה**האצה** בדרישה לשינויים בתוך הקהילות וביצירת קהילות חדשות לעניין זה. בנושא זה השיח על טיבה המשתנה של ההלכה לא יוביל אותנו לשום מקום מכיוון שההלכה היא חמקנית כמו שרגע ההווה הוא חמקני. השאלה שעומדת במוקד הבעיה היא שאלת נושאי הסמכות בקהילה, ולכן השיח צריך להתמקד בשאלה זו.
> 
> 
> ללא הסכמה על מקור הסמכות לא יישאר על כנו דבר שיעגן אותנו בתוך השיח המסורתי של פרשנות התורה, אותו שיח המייצר את ההלכה המגדירה אותנו... אם נמשיך לוותר על הגות דתית שמגדירה את הקשר לתורה במונחים מחייבים ומוחלטים, נוותר על המפה שתסמן את הדרך עבור כל הקהילות העתידיות שעשויות היו לצעוד בנתיבה של ברית סיני.
> 
> 
> ולעניין זה, ורק לעניין זה, אין לנו שותפים אחרים לשיח. שלא כבנושאי דת ומדינה, צדק חברתי, שותפות בנטל והדרת נשים מהמרחב הציבורי, השיח על נושאי הסמכות הקובעים את ההלכה הוא שיח המגדיר ומבדיל אותנו. ואין בהבדלה זו בדלנות, ורק באמצעותה נוכל להמשיך ולהיות, ולא למצוא את עצמנו, כמו אחינו ואחיותינו מעבר לים, מטילים ספק בעצם קיומנו רק משום שהרוחות המנשבות בעולם התרבותי שינו את כיוונן.
> 
> 
> 
> — רצים מהר מדי
>

קישורים חיצוניים
----------------

ויקישיתוף מדיה וקבצים בנושא **חנה השקס** בוויקישיתוף

הערות שוליים
------------

1. ↑  הרבניות, באתר משיבת נפש
2. ↑  International Halakha Scholars Program - Ohr Torah Stone, ots.org.il (באנגלית אמריקאית)
3. ↑  הרבנית חנה השקס, לפתוח את התריס: כך הפכתי לרבנית של השכונה, באתר ynet, 26 באפריל 2021
4. ↑  שאלות ותשובות מאת: הרבנית חנה השקס, באתר משיבת נפש
5. ↑  הרבנית ד"ר חנה השקס, באתר בית הלל - הנהגה תורנית קשובה, ‏2018-11-01
6. ↑  About, הסלון הפילוסופי - הבלוג, ‏2014-02-09
7. ↑  כולל דעה ע"ש סוזי ברדפילד – צוות, באתר מדרשת או"ת לינדנבאום
8. ↑  חנה השקס, Author at צירופים חדשים, באתר צירופים חדשים
9. ↑  רצים מהר מדי | חנה השקס, באתר מוסף "שבת" - לתורה, הגות ספרות ואמנות, ‏2014-02-21
10. ↑  Hannah Hashkes, **Rabbinic Discourse as a System of Knowledge: "The Study of Torah is Equal to them All"**, Brill, 2015-02-26, ISBN 978-90-04-29048-8. (באנגלית)
11. ↑  הרבנית ד"ר חנה השקס, לפתוח את התריס: כך הפכתי לרבנית של השכונה, באתר ynet, 26 באפריל 2021
12. ↑  הרבנית ד"ר חנה השקס, לפתוח את התריס: כך הפכתי לרבנית של השכונה, באתר ynet, 26 באפריל 2021
13. ↑  רצים מהר מדי | חנה השקס, באתר מוסף "שבת" - לתורה, הגות ספרות ואמנות, ‏2014-02-21

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007297381705171
* BnF: cb170119122 (data)
* GND: 103862097X
* ISNI: 0000 0000 7007 2297
* LCCN: n2014078270
* NTA: 391270877
* VIAF: 97306162
* WorldCat: lccn-n2014078270

 |